ફિલ્મની અંદર ગણિત ન આવડવાને કારણે થતી મુશ્કેલીઓ પર ભાર પર મૂકવામાં આવ્યો છે. જિંદગીની મુશ્કેલીઓ પણ ક્યારેક ગણિત જેવી હોય છે, જેનો ઉકેલ તરત મળતો નથી. આપણે ધીરે ધીરે ગણિતનો દાખલો સમજીએ છીએ, તેમ જીવનની સમસ્યાઓને સમજવી પડે છે. ક્યારેક એમ બને છે કે આપણે ખૂબ જ પ્રયત્નો કરીએ છીએ અને સમસ્યાઓનો ઉકેલ આવતો જ નથી. દાખલો પણ ગમે તેટલી વાર ગણીએ છીએ તો પણ ક્યારેક જવાબ આવતો નથી. પરંતુ થાકી હારીને દાખલાનો જવાબ અને સમસ્યાનો ઉકેલ શોધવાની મથામણ મૂકી દેવાની નથી. જ્યારે બધી જ ગણતરીઓ ખોટી પડે છે ત્યારે એક નવા પાનાંથી શરૂ કરીને ક્યારેક પહેલેથી ગણતરીઓ માંડીને જોઈ લેતા જવાબ સાચો પણ મળી આવી શકે છે. એ જ રીતે શાંતિથી વિચારીને સમસ્યાની શરૂઆત ક્યાંથી થઈ એ સમજીને દરેક તબક્કે ઉકેલ વિચારવાથી સમસ્યા જતી રહે એમ પણ બને. ફિલ્મમાં એક ગીત છે, 'મેથ્સ મેં ડબ્બા ગુલ' ... જિંદગી પણ એવી જ છે, આપણને પણ ક્યારેક કોઈ સમજ પડતી નથી કે આગળ શું થશે, અને લાગે છે કે અત્યાર સુધી જીવેલી જિંદગી નકામી થઈ ગઈ કે હવે રોજ એક જ જેવી જિંદગી જીવવાની છે... વગેરે. પરંતુ દાખલો અને જિંદગીની સમસ્યાઓ ક્યારેક તો પૂરી થશે જ થશે!